Terehhov: Kalju ootab Šveitsi liigast ründavat mängijat - Soccernet.ee - Jalgpall luubi all!
16. JUULI 2019, 21:17 EESTI KLUBID EUROSARJAS
Põhja-Makedoonias Škendijale tuule alla teinud ja Meistrite liiga teise eelringi küündinud Nõmme Kalju võib juba lähipäevil täiendust saada.
Eesti valitsev meister on suvel loobunud Moldova poolkaitsja Eugen Zasavitši ja Tšiili ründaja Hector Nunezi teenetest, mis tähendab, et uutele välismaalastele ei oleks vaja eraldi ruumi teha. Võõrsil Škendija vastu oli Kalju pink kolme trauma (Sander Puri, Robert Kirss, Alex Matthias Tamm) tõttu ka tavalisest lühem ja peatreener Roman Kožuhhovski märkis päev enne mängu, et juba lähipäevil võib mingeid uudiseid oodata.
Pärast võitu täpsustas abitreener Sergei Terehhov Postimehele uue mängija tausta. "Üks ründav mängija peaks õige pea meie juurde saabuma. Šveitsi liigast," märkis Terehhov. "Rohkem praegu selle kohta öelda ei saa. Lisaks soovime lisajõudu veel paarile positsioonile, aga millistele, selle jätaksin samuti esialgu avaldamata."
Nõmme Kalju president Kuno Tehva lisas Delfi Spordile, et mängija tuuakse "nimekast klubist" laenule ja uudiseid võiks oodata homme või ülehomme.
Kalju uued täiendused peavad meeskonna mänguplaani seedima käigu pealt, sest juba reedel kohtutakse koduliigas Hiiul Paide Linnameeskonnaga ning järgmisel kolmapäeval ootab kõigi eelduste kohaselt Glasgow' Celtic. Ka Celticule kaotamise puhul ootab Kaljut veel vähemalt kaks mängu Euroopas.
tehva ütles delfile et Toome ühe mängija laenule nimekast klubist.“